TAPAC ยกเลิกวาระเพิ่มทุนในการประชุมผู้ถือหุ้น-เผยต้องการทบทวนแผนใช้เงิน
TAPAC ยกเลิกวาระเพิ่มทุนในการประชุมผู้ถือหุ้นก.พ.เผยต้องการทบทวนแผนใช้เงินรวมถึงต้องใช้เวลาในการจัดเตรียมเอกสารที่เกี่ยวข้อง จนกว่าการทบทวนและจัดเตรียมเอกสารจะมีความพร้อมสมบูรณ์ โดยก่อนหน้านี้เมื่อวันที่ 9 ม.ค. คณะกรรมการบริษัทอนุมัติให้เพิ่มทุนจดทะเบียนเป็น 1,137,267,158 บาท จากเดิมที่ 227,267,158 โดยออกหุ้นใหม่ไม่เกิน 910,000,000 บาท พาร์หุ้นละ 1 บาท เสนอขายผู้ถือหุ้นเดิม 631,565,156 หุ้นอัตรา ส่วน 1 หุ้นเดิมต่อ 4 หุ้นใหม่ ราคาหุ้นละ 1 บาท และจัดสรร 278,434,844 หุ้นใช้รองรับการปรับสิทธิแปลงสภาพ TAPAC-W2
14 ม.ค. 2559

บริษัท ทาพาโก้ จำกัด (มหาชน) หรือ TAPAC ระบุว่า ที่ประชุมคณะกรรมการบริษัทวันนี้ มีมติให้ยกเลิกวาระการประชุมผู้ถือหุ้นกรณีการพิจารณาเพิ่มทุนและการจัดสรรหุ้นสามัญเพิ่มทุนให้แก่ผู้ถือหุ้นเดิม
เนื่องจากบริษัทจะทบทวนแผนการใช้เงินเพิ่มทุน รวมถึงจัดเตรียมเอกสารที่เกี่ยวข้อง เพื่อนำเสนอประกอบการพิจารณาของผู้ถือหุ้นในวาระดังกล่าวมีเอกสารและข้อมูลที่ต้องใช้เวลาในการจัดเตรียมเป็นจำนวนมาก จึงเห็นว่าควรที่จะยกเลิกวาระการประชุมที่เกี่ยวเนื่องกับการเพิ่มทุนดังกล่าวออกไปก่อนจนกว่าการทบทวนและจัดเตรียมเอกสารจะมีความพร้อมสมบูรณ์
สำหรับวาระการประชุมสามัญผู้ถือหุ้นประจำปี 2559 วันที่ 29 ก.พ. ที่ถูกยกเลิก ได้แก่ วาระที่ 2 พิจารณาอนุมัติการเพิ่มทุนจดทะเบียน และการจัดสรรหุ้นเพิ่มทุนที่ออกใหม่ให้แก่กลุ่มผู้ถือหุ้นเดิมของบริษัท และวาระที่ 3 พิจารณาอนุมัติให้แก้ไขเพิ่มเติมหนังสือบริคณห์สนธิของบริษัท ข้อ 4 เพื่อให้สอดคล้องกับการเพิ่มทุนจดทะเบียนของบริษัท
นอกจากนี้คณะกรรมการบริษัท ยังอนุมัติให้ยกเลิกวันกำหนดรายชื่อผู้ถือหุ้นที่มีสิทธิจองซื้อหุ้นสามัญเพิ่มทุน ในวันที่ 8 มี.ค.59 และให้รวบรวมรายชื่อผู้ถือหุ้นตามมาตรา 225 แห่งพ.ร.บ.หลักทรัพย์และตลาดหลักทรัพย์ พ.ศ.2535 โดยวิธีการปิดสมุดทะเบียนพักการโอนหุ้นในวันที่ 9 มี.ค.59
โดยก่อนหน้านี้เมื่อวันที่ 9 ม.ค. คณะกรรมการบริษัทอนุมัติให้เพิ่มทุนจดทะเบียนเป็น  1,137,267,158 บาท จากเดิมที่  227,267,158 โดยออกหุ้นใหม่ไม่เกิน 910,000,000 บาท พาร์หุ้นละ 1 บาท เสนอขายผู้ถือหุ้นเดิม 631,565,156 หุ้นอัตรา ส่วน 1 หุ้นเดิมต่อ 4 หุ้นใหม่ ราคาหุ้นละ 1 บาท  และจัดสรร 278,434,844 หุ้นใช้รองรับการปรับสิทธิแปลงสภาพ TAPAC-W2
สำหรับวัตถุประสงค์การเพิ่มทุนเพื่อใช้ลงทุนในธุรกิจอสังหาริมทรัพย์ ซึ่งเป็นธุรกิจใหม่ โดยคาดว่าจะมีความต้องการใช้เงินทุนรวมจำนวน 700 ล้านบาท ซึ่งเป็นการลงทุนในประเทศสวีเดนตามแผนการขยายธุรกิจของบริษัท